**การอยู่ร่วมกันของเด็กในสังคมพหุวัฒนธรรม**

**กรณีศึกษา ตำบลนาเกตุ อำเภอโคกโพธิ์ จังหวัดปัตตานี**

**The Co-existence of Children in Multicultural Society**

**A Case Study of NaKetSubdistrict, Khok Pho District, Pattani Province**

สิรภัทร วรรณบวร**[[1]](#footnote-1)**\*, กิตติศักดิ์ แซ่เฮง2, จิราวรรณ ก้านเกตุ3, ชนิตา เนียมคง4,

สุนิตา หลีหมุด5 และ อรรณพ เพชรสุวรรณ6

Sirapat Wannaboworn1, Kittisak Saeheng2, Jirawun Karnket3, Chanita Niamkhong4,

Sunita Leemud5 and Annop Phetsuwan6

**บทคัดย่อ**

บทความนี้เป็นการวิจัยเชิงปฏิบัติการ มีวัตถุประสงค์เพื่อ (1) ศึกษาสภาพปัญหาการจัดการศึกษาในพื้นที่จังหวัดชายแดนภาคใต้ซึ่งได้รับผลกระทบจากสถานการณ์ความไม่สงบและความแตกต่างทางวัฒนธรรมและ (2) จัดกิจกรรมพัฒนาความสัมพันธ์ที่เอื้อต่อการอยู่ร่วมกันของเด็กซึ่งมีความหลากหลายทางวัฒนธรรม ผู้วิจัยเลือกโรงเรียนระดับประถมศึกษาแห่งหนึ่งในตำบลนาเกตุ อำเภอโคกโพธิ์ จังหวัดปัตตานี เป็นกรณีศึกษา ผลการศึกษาพบว่า สถานการณ์ความไม่สงบในจังหวัดชายแดนภาคใต้และความแตกต่างทางวัฒนธรรมในพื้นที่ส่งผลกระทบต่อระบบการศึกษาดังนี้ 1. ปัญหาในระดับนโยบายและการเปลี่ยนแปลงนโยบายการจัดการศึกษาท้องถิ่น 2. ปัญหาด้านคุณภาพการศึกษา 3. ปัญหาด้านการใช้ภาษาในการเรียน และ 4. ปัญหาด้านบุคลากรทางการศึกษา สำหรับแนวทางในการจัดกิจกรรมพัฒนาความสัมพันธ์นั้น ผู้วิจัยเน้นส่งเสริมให้เด็กมีการเปลี่ยนแปลงทั้งด้านความรู้ ทัศนคติ และพฤติกรรมที่เอื้อต่อการอยู่ร่วมกันท่ามกลางความหลากหลายทางวัฒนธรรม

**คำสำคัญ**: การอยู่ร่วมกัน, สังคมพหุวัฒนธรรม, เด็ก

**Abstract**

This article is based on an action research. It aims to (1) explore educational limitations effected by unrest situations and cultural diversity in Southern border provinces, and (2) operate social activities that promote social harmony among students with cultural diversity in the school. The research found that apart from social conflicts arising from cultural diversities and other issues could potentially lead to major problems of (1) changes in educational policies, (2) the quality of education, (3) the usage of language in the classroom and (4) the quality of professional teachers. In operating social activities for harmony among students, this research focused on promoting children's changes in knowledge, attitudes and behaviors conducive to coexistence among multicultural families.

**Keywords**: Co-existence, Multicultural Society, Children

**บทนำ**

วัฒนธรรมเป็นผลที่กลั่นกรองมาจากความคิดของมนุษย์ที่จะหาวิธีมาตอบสนองความต้องการในการดำเนินชีวิตทางสังคม และหาวิธีที่จะทำให้วิถีชีวิตทางสังคมของตนนั้นสอดรับกับสภาพแวดล้อม มนุษย์สรรค์สร้างวัฒนธรรมขึ้นจากกระบวนการลองผิดลองถูกอันยาวนาน กิจกรรมกลุ่มบางชนิดแสดงให้เห็นว่าเป็นประโยชน์สำหรับกลุ่ม ในขณะที่กิจกรรมชนิดอื่นอาจประสบความล้มเหลว เมื่อผู้คนค้นพบแบบแผนการกระทำที่ให้ประโยชน์และใช้ได้ผล ก็มีแนวโน้มที่จะพรรณนาการกระทำเหล่านั้นในรูปของสัญลักษณ์และยึดถือการกระทำเหล่านั้นในฐานะของหลักทั่วไปของการใช้ชีวิตทางสังคม วัฒนธรรมจึงเป็นสิ่งที่สมาชิกทางสังคมมีอยู่ร่วมกัน คนในวัฒนธรรมเดียวกันจะสามารถคาดคะเนพฤติกรรมของผู้อื่นในสถานการณ์ต่างๆ ได้ ซึ่งทำให้พฤติกรรมของเขามีความสอดคล้องต้องกันกับผู้อื่น อย่างไรก็ตาม ลักษณะของสังคมส่วนใหญ่ในปัจจุบัน มักประกอบไปด้วยสมาชิกทางสังคมที่มีภูมิหลังแตกต่างหลากหลายมาอยู่รวมในสังคมเดียวกัน คำว่า “วัฒนธรรมหลัก” (Domain Culture) หมายถึงวัฒนธรรมที่สมาชิกส่วนใหญ่ในสังคมหนึ่งๆ ยึดถือเป็นแนวทางปฏิบัติร่วมกัน สำหรับคำว่า “วัฒนธรรมรอง” (Subculture) หมายถึง วัฒนธรรมที่สมาชิกกลุ่มย่อยในสังคมหนึ่งๆ ยึดถือเป็นแนวทางปฏิบัติร่วมกัน วัฒนธรรมรองอาจเกิดขึ้นตามลักษณะของกลุ่มชาติพันธุ์ กลุ่มศาสนา กลุ่มอายุ กลุ่มท้องถิ่น หรือกลุ่มอาชีพที่แตกต่างกัน โดยวัฒนธรรมรองอาจสอดคล้องหรือขัดแย้งกับวัฒนธรรมหลักก็ได้ ในสังคมที่มีความแตกต่างหลากหลายทางวัฒนธรรม (Cultural Diversity) หากต่างฝ่ายต่างพยายามธำรงรักษาเอกลักษณ์ทางวัฒนธรรมของกลุ่มตนไว้ โดยไม่ยอมรับวัฒนธรรมของกลุ่มทางสังคมอื่น หรือพยายามเอาวัฒนธรรมของกลุ่มตนเป็นมาตรฐานในการตัดสินกลุ่มทางสังคมอื่นๆ (Ethnocentrism) ความขัดแย้งทางวัฒนธรรม (Cultural Conflict) ย่อมเกิดขึ้นได้ ความขัดแย้งทางวัฒนธรรมที่เกิดขึ้นอาจแสดงออกในลักษณะคู่ปรับ ศัตรู สงครามช่วงชิงพื้นที่หรือผู้คน ขบวนการแบ่งแยกดินแดน หรือการก่อการร้าย ซึ่งอาจมีการใช้ความรุนแรงชนิดที่ถึงตาย เมื่อในสังคมประกอบไปด้วยสมาชิกที่มีความแตกต่างหลากหลายกันทางวัฒนธรรม กลุ่มคนเหล่านี้อาศัยอยู่ในพื้นที่ทางภูมิศาสตร์เดียวกัน ใช้พื้นที่สาธารณะร่วมกัน พวกเขาจำเป็นต้องเรียนรู้วิธีการจัดการกับความแตกต่างหลากหลายทางวัฒนธรรมที่ตนจะต้องเผชิญในความสัมพันธ์ สังคมจำเป็นต้องจัดระเบียบหรือหาฉันทานุมัติเพื่อหลีกเลี่ยงปัญหาที่ไม่จำเป็น การจัดระเบียบสังคมเพื่อการอยู่ร่วมกันในที่นี้อาจปรากฏออกมาในหลายลักษณะ บางสังคมอาจเลือกใช้นโยบายการกลืนกลายทางวัฒนธรรม (Assimilation) เพื่อลดความแตกต่างของผู้คน หรือบางสังคมอาจเลือกใช้นโยบายการแยกห่าง (Social Distance) เพื่อรักษาระยะห่างระหว่างกันของกลุ่มคนต่างๆ โดยจำกัดการติดต่อเกี่ยวข้องกัน [1]

บทความเรื่อง การอยู่ร่วมกันของเด็กในสังคมพหุวัฒนธรรม กรณีศึกษา ตำบลนาเกตุ อำเภอเมือง จังหวัดปัตตานีสนับสนุนการใช้นโยบาย “พหุวัฒนธรรมนิยม” (Multiculturalism) ในการจัดระเบียบสังคมที่มีความหลากหลายทางวัฒนธรรม หมายความว่าบรรทัดฐานของสังคมมีลักษณะเปิดโอกาสให้มีทางเลือกในการปฏิบัติ โดยไม่มีวัฒนธรรมใดวัฒนธรรมหนึ่งครอบงำหรือถูกครอบงำ สังคมยอมรับความแตกต่างหลากหลายทางวัฒนธรรมและถือว่าวัฒนธรรมทั้งหลายนั้นมีคุณค่าเท่าเทียมกัน ความสัมพันธ์ระหว่างวัฒนธรรมคือการมีวัฒนธรรมที่หลากหลายร่วมกัน กลุ่มคนต่างๆ ในสังคมมีการติดต่อคบค้าสมาคมระหว่างกัน และยังคงใช้พื้นที่สาธารณะร่วมกัน โดยในขณะที่กลุ่มคนต่างๆ ดำเนินชีวิตตามครรลองวัฒนธรรมของตน ก็จะพยายามทำความเข้าใจวัฒนธรรมของกลุ่มอื่นโดยไม่ตัดสิน เอาใจเขามาใส่ใจเรา มีความเห็นอกเห็นใจ อดทนอดกลั้น ให้เกียรติ การจัดระเบียบสังคมในลักษณะนี้ทำให้การปรับตัว (Adaptation) บูรณาการทางวัฒนธรรม (Cultural Integration) การผสมผสานทางวัฒนธรรม (Acculturation) การผสมผสานพันทาง (Hybridity) การแพร่กระจายทางวัฒนธรรม (Cultural Diffusion) มีแนวโน้มเกิดขึ้นได้ในลักษณะสมานฉันท์ (Harmony) โดยในเรื่องนี้ องค์การสหประชาชาติ (UNESCO) มองว่า ประเด็นความอดทนอดกลั้น การสร้างความเข้าใจ และสร้างความยึดเหนี่ยวทางสังคม (Social Cohesion) สำหรับคนต่างกลุ่มทางศาสนาและชาติพันธุ์ที่อยู่ร่วมกันนั้น เป็นพื้นฐานสำคัญของการสร้างวัฒนธรรมของการอยู่ร่วมกันอย่างสันติ โดยกระบวนการพัฒนาความสัมพันธ์ข้ามวัฒนธรรมเริ่มต้นจาก (1) การเตรียมความพร้อมให้รู้จักตนเอง รู้จักผู้อื่น รู้จักบริบทแวดล้อมตน (2) การยอมรับและเห็นคุณค่าในตนเองและผู้อื่น (3) การพัฒนามุมมองที่มีต่อตนเองและผู้อื่นในทางบวก และ (4) การเริ่มมองเห็นความสัมพันธ์ระหว่างกันในมิติต่าง ๆ จนปรารถนาที่จะติดต่อเกี่ยวข้องหรือสัมพันธ์กัน [2]

จังหวัดชายแดนภาคใต้ (ปัตตานี ยะลา และนราธิวาส) เป็นพื้นที่มีความงดงามทางด้านกายภาพและด้านสังคมซึ่งอยู่บนฐานความหลากหลายทางวัฒนธรรมและไม่ว่าสถานการณ์ความไม่สงบในจังหวัดชายแดนภาคใต้จะเกิดขึ้นด้วยเหตุปัจจัยใดก็ตาม สิ่งที่อยู่ในความคาดหวังของผู้คนส่วนใหญ่ก็คือ การใช้หลักสมานฉันท์เป็นแนวทางในการจัดระเบียบทางสังคม การไม่ใช้ความรุนแรงในการแก้ไขปัญหาและสนับสนุนให้ความสงบสุขเกิดขึ้นจากการใช้สันติวิธีเท่านั้น [3]

ปัจจุบันสถานการณ์ความไม่สงบในจังหวัดชายแดนภาคใต้เข้าสู่ปีที่ 14 นับตั้งแต่เหตุการณ์ปล้นปืนเมื่อวันที่ 4 มกราคม 2547 ฐานข้อมูลของศูนย์เฝ้าระวังสถานการณ์ภาคใต้ (Deep South Incident Database - DSID) รายงานสรุปสถานการณ์ความไม่สงบในจังหวัดชายแดนภาคใต้ ในรอบ 13 ปี ระหว่างปี พ.ศ.2547-2559 พบว่า มีผู้เสียชีวิตและบาดเจ็บรวม 19,507 ราย ส่วนใหญ่เสียชีวิตจากการก่อเหตุโดยการยิง (ร้อยละ 80.72) รองลงมาคือผู้เสียชีวิตจากการโจมตี (ร้อยละ 2.91) และการปะทะ (ร้อยละ 2.54) ซึ่งสะท้อนให้เห็นว่าเป็นการก่อเหตุโดยการกระทำฝ่ายเดียว (One-sided Attacks) ซึ่งเป็นลักษณะสำคัญของการก่อความไม่สงบ ที่น่าเสียใจสำหรับความขัดแย้งที่รุนแรงดังกล่าวก็คือผู้บาดเจ็บและเสียชีวิตตลอดช่วง 13 ปีที่ผ่านมาก็คือพลเรือนหรือประชาชนทั่วไปที่ไม่ใช่ผู้ถืออาวุธ รวมทั้งผู้หญิงและเด็ก ดังจะเห็นได้จากจำนวนผู้บาดเจ็บและเสียชีวิตเป็นเป้าหมายอ่อน (Soft Targets) มีอัตราสูงถึงร้อยละ 61.24 ส่วนทหาร ตำรวจ และกองกำลังติดอาวุธซึ่งเป็นเป้าหมายแข็ง (Hard Targets) ที่บาดเจ็บและเสียชีวิตมีประมาณร้อยละ 36.8เท่านั้น [4]

นอกจากนี้สถานการณ์ความไม่สงบยังส่งผลกระทบต่อความสัมพันธ์ของประชาชนในพื้นที่ ผู้คนหวาดระแวง ขาดความไว้เนื้อเชื่อใจกัน จนกลายเป็นกำแพงหรืออุปสรรคในความสัมพันธ์ระหว่างกัน บทความเรื่อง การอยู่ร่วมกันของเด็กในสังคมพหุวัฒนธรรม เป็นการวิจัยเชิงปฏิบัติการ มีวัตถุประสงค์เพื่อ (1) ศึกษาสภาพปัญหาการจัดการศึกษาในพื้นที่จังหวัดชายแดนภาคใต้ซึ่งได้รับผลกระทบจากสถานการณ์ความไม่สงบและความแตกต่างทางวัฒนธรรม และ (2) จัดกิจกรรมพัฒนาความสัมพันธ์ที่เอื้อต่อการอยู่ร่วมกันของเด็กซึ่งมีความหลากหลายทางวัฒนธรรม ผู้วิจัยเลือกโรงเรียนระดับประถมศึกษาแห่งหนึ่งในตำบลนาเกตุ อำเภอโคกโพธิ์ จังหวัดปัตตานี เป็นกรณีศึกษาเนื่องจากเป็นโรงเรียนซึ่งตั้งอยู่ในพื้นที่ได้รับผลกระทบจากเหตุการณ์ความไม่สงบ เช่น จากเหตุการณ์กราดยิงบ้านเรือนราษฎรและร้านค้าในช่วงปี พ.ศ.2559เหตุการณ์ลอบวางระเบิดประทุษร้ายเจ้าหน้าที่โดยใช้มอเตอร์ไซค์บอมบ์ในปี พ.ศ. 2555 เป็นต้น ประโยชน์ที่ได้รับจากการวิจัยคือ ช่วยขยายองค์ความรู้เกี่ยวกับแนวทางการจัดการศึกษาในพื้นที่จังหวัดชายแดนภาคใต้ และส่งเสริมการอยู่ร่วมกันอย่างสมานฉันท์ท่ามกลางความหลากหลายทางวัฒนธรรม

**ระเบียบวิธีการศึกษา**

บทความนี้ใช้ระเบียบวิธีวิจัยเชิงปฏิบัติการ แบ่งขั้นตอนในการดำเนินงาน เป็นดังนี้

1. ระยะเตรียมการ ในขั้นตอนนี้ ผู้วิจัยทำการศึกษาข้อมูลพื้นฐานของตำบลนาเกตุจากเอกสารที่เกี่ยวข้อง เช่น แผนพัฒนาชุมชนขององค์การบริหารส่วนตำบลนาเกตุ และทำการสำรวจชุมชนในภาคสนาม ตลอดจนสร้างสัมพันธภาพกับโรงเรียนซึ่งเป็นกรณีศึกษา ซึ่งเป็นขั้นตอนที่สำคัญมาก หากผู้วิจัยไม่สามารถบูรณาการตนเองเข้ากับชุมชนได้ ก็จะเป็นการยากที่จะก้าวไปสู่การทำงานในขั้นตอนต่อไปซึ่งต้องอาศัยการมีส่วนร่วมและความร่วมมือของชุมชนเป็นสำคัญ
2. ระยะทำวิจัย ในขั้นตอนนี้ ผู้วิจัยทำการศึกษาสภาพปัญหาการจัดการศึกษาในพื้นที่จังหวัดชายแดนภาคใต้ซึ่งได้รับผลกระทบจากสถานการณ์ความไม่สงบและความแตกต่างทางวัฒนธรรม ผู้วิจัยเก็บรวบรวมข้อมูลจากเอกสารและการสัมภาษณ์ ผู้ให้ข้อมูลหลักคือ ครู ผู้ปกครอง และนักเรียนหลากหลายภูมิหลังทางวัฒนธรรมในโรงเรียน จำนวนรวม 12 คน
3. ระยะการจัดทำแผน ในขั้นตอนนี้ ผู้วิจัยร่วมกับตัวแทนครูและนักเรียนระดับประถมศึกษาตอนปลาย ประชุมร่วมกันเพื่อออกแบบกิจกรรมพัฒนาความสัมพันธ์ที่เอื้อต่อการอยู่ร่วมกันของเด็กซึ่งมีความหลากหลายทางวัฒนธรรม แผนการจัดกิจกรรมสามารถจำแนกตามองค์ประกอบของการสื่อสารเพื่อการพัฒนา เป็นดังตารางที่ 1 ข้างล่างนี้

ตารางที่ 1 แผนการจัดกิจกรรมจำแนกตามองค์ประกอบการสื่อสารเพื่อการพัฒนา

|  |  |
| --- | --- |
| องค์ประกอบ | แผนการจัดกิจกรรม |
| ผู้ส่งสาร | ผู้วิจัยจำนวน 6 คน |
| ผู้รับสาร | **นักเรียนระดับชั้นประถมปลาย (ป.4-ป.6) ซึ่งสมัครใจเข้าร่วมกิจกรรมช่วงปิดภาคเรียน จำนวน 31 คน** |
| สาร | สถานการณ์ความไม่สงบในจังหวัดชายแดนภาคใต้ซึ่งดำเนินมาอย่างยาวนานจนเข้าสู่ปีที่ 14 ได้ส่งผลกระทบต่อความสัมพันธ์ของประชาชนในพื้นที่ ผู้คนขาดความไว้เนื้อเชื่อใจกัน จนกลายเป็นอุปสรรคในความสัมพันธ์ระหว่างกัน อย่างไรก็ตาม แม้ว่าบรรยากาศในพื้นที่จะเต็มไปด้วยความรุนแรง ความสูญเสียและความหวาดระแวงซึ่งกันและกัน แต่โลกทางสังคมของเด็กในโรงเรียนสามารถบริหารจัดการและพัฒนาให้ดำเนินไปอย่างปกติสุขท่ามกลางความหลากหลายทางวัฒนธรรมได้ |
| สื่อ | ผู้วิจัยใช้สื่อกิจกรรมในการพัฒนาความสัมพันธ์ที่เอื้อต่อการอยู่ร่วมกันของเด็กซึ่งมีความหลากหลายทางวัฒนธรรม กิจกรรมทั้งหมดประกอบด้วย กิจกรรมละลายพฤติกรรม, กิจกรรมสื่อมัลติมีเดียเพื่อความสัมพันธ์, กิจกรรมกระดาษสามัคคี, กิจกรรมภาพสื่อสองวิถี, กิจกรรมใบ้คำ, กิจกรรมจิ๊กซอสามขา, กิจกรรมชักเย่อสานพลังสามัคคี และ กิจกรรมถอดบทเรียนการเรียนรู้ |
| ผลที่คาดหวัง | เด็กนักเรียนที่เข้าร่วมกิจกรรมมีการเปลี่ยนแปลงความรู้ ทัศนคติ และพฤติกรรมในการพัฒนาความสัมพันธ์ที่เอื้อต่อการอยู่ร่วมกันท่ามกลางความหลากหลายทางวัฒนธรรม |

1. ระยะการนำแผนไปปฏิบัติ ผู้วิจัยจัดกิจกรรมพัฒนาความสัมพันธ์ที่เอื้อต่อการอยู่ร่วมกันของเด็กซึ่งมีความหลากหลายทางวัฒนธรรมภายใต้การสนับสนุนของโรงเรียน **ในวันที่ 30 มีนาคม 2561** การจัดกิจกรรมนอกจากจะช่วยเสริมสร้างความสัมพันธ์ให้กับเด็กที่มีความแตกต่างหลากหลายทางวัฒนธรรม ยังจะช่วยทำให้ผู้วิจัยสามารถมองเห็นแนวทางการแก้ปัญหาในความสัมพันธ์ของเด็ก ๆ ด้วย

  ****

ภาพที่ 1-3 การจัดกิจกรรมพัฒนาความสัมพันธ์ที่เอื้อต่อการอยู่ร่วมกันของเด็กซึ่งมีความหลากหลายทางวัฒนธรรม

1. ระยะการติดตามและประเมินผล (Monitoring and Evaluation Phase) ผู้วิจัยติดตามและประเมินผลเด็กนักเรียนที่เข้าร่วมกิจกรรม โดยใช้วิธีที่หลากหลาย ได้แก่ การสังเกตความสนใจ ท่าทีและการตอบสนองของเด็กในระหว่างจัดกิจกรรม การสัมภาษณ์เด็กภายหลังเสร็จสิ้นกิจกรรม การติดตามพฤติกรรมภายหลังกิจกรรม โดยการประเมินผลมุ่งสอบถามเกี่ยวกับการเปลี่ยนแปลงที่เกิดขึ้นกับเด็กนักเรียนที่เข้าร่วมกิจกรรม ทั้งด้านความรู้ ทัศนคติ และพฤติกรรม จากนั้นผู้วิจัยจึงสรุปผลที่ได้และนำผลที่ได้ไปสื่อสารแก่ผู้บริหารโรงเรียนและผู้นำชุมชนเพื่อสนับสนุนให้มีการขยายผลการพัฒนาต่อไป

ผลการศึกษาและพัฒนา

**สภาพปัญหาการจัดการศึกษาในพื้นที่จังหวัดชายแดนภาคใต้**

สถานการณ์ความไม่สงบในจังหวัดชายแดนภาคใต้และความแตกต่างทางวัฒนธรรมในพื้นที่ส่งผลกระทบต่อระบบการศึกษา ซึ่งพอจะประมวลได้ 4 ประเด็นดังนี้ [5]

1. ปัญหาในระดับนโยบายและการเปลี่ยนแปลงนโยบายการจัดการศึกษาท้องถิ่น

จากการที่รัฐใช้นโยบายการศึกษาในอดีตมุ่งเน้นเสริมสร้างบูรณาการการเมือง การผสมผสานทางวัฒนธรรม อันนำมาซึ่งปัญหาการต่อต้านระบบการศึกษาของรัฐโดยคนส่วนใหญ่ในท้องถิ่นทั้งที่รุนแรงและการตอบโต้โดยอ้อม เช่น การหันไปสนับสนุนให้บุตรหลานได้เรียนตามระบบการศึกษาวัฒนธรรมมลายูเองที่มีอยู่หลากหลาย เช่น โรงเรียนตาดีกา โรงเรียนปอเนาะ ตลอดถึงการศึกษาที่กึ่งหนึ่งรับอิทธิพลการศึกษาแผนใหม่ที่จัดการสอนตามหลักสูตรกระทรวงศึกษาธิการคือโรงเรียนเอกชนสอนศาสนาอิสลาม การเรียนในสถานศึกษาดังกล่าวมุ่งส่งเสริมทั้งวัฒนธรรมด้านภาษา ศาสนา ไปพร้อม ๆ กัน การศึกษาและวัฒนธรรมของคนกลุ่มใหญ่ในพื้นที่จึงมีรากฐานที่ผนึกรวมกันอย่างเหนียวแน่น ปัญหาการศึกษาระดับนโยบายที่สอดคล้องกับการสร้างความมั่นคงของรัฐในอดีตที่ผ่านมาไปสู่วัฒนธรรมสายเดียวซึ่งเป็นหลัก คือ วัฒนธรรมแห่งชาติ ปัจจุบันปัญหาความรุนแรงในภาคใต้ได้สะท้อนแนวทางที่ควรแก้ไขด้านการศึกษาดังกล่าว คือ รัฐจำเป็นต้องปรับยุทธศาสตร์ระดับนโยบายด้านการศึกษาสำหรับสามจังหวัดชายแดนภาคใต้อันนำไปสู่การแก้ไขปัญหา เช่น (1) ต้องสนับสนุนบทบาททางวิชาการของสถาบันการศึกษาชั้นสูงในเขตพื้นที่เพื่อแก้ปัญหาภาคใต้ เพราะเป็นสถาบันที่มีความสำคัญในการช่วยแก้ปัญหาทางการศึกษาซึ่งในปัจจุบันกระทรวงศึกษาธิการโดยสำนักงานคณะกรรมการการอุดมศึกษาได้วางกรอบแผนอุดมศึกษาระยะยาว 15 ปี ฉบับที่ 2 (พ.ศ. 2551- 2565) ในการพัฒนาอุดมศึกษาในเขตพัฒนาพิเศษเฉพาะกิจจังหวัดชายแดนภาคใต้ โดยมีแนวทางให้สถานศึกษาเชื่อมโยงและบูรณาการวิชาการวิชาชีพกับศาสนาและวัฒนธรรมท้องถิ่น และต้องมองภาพรวมในหลายมิติ ทั้งทางสังคม ศาสนา ประวัติศาสตร์ การเมือง ระบบการศึกษา วิชาโลกและศาสนาแบบคู่ขนาน (2) สถาบันการศึกษาต้องมีหน้าที่สนับสนุนนโยบายของกระทรวง นั่นคือต้องจัดการศึกษาที่มุ่งเน้นตามความต้องการของคนในท้องถิ่น โดยการบูรณาการสังคม วัฒนธรรม การคงอัตลักษณ์ท้องถิ่น ส่งเสริมให้มีการศึกษาเผยแพร่ความรู้ในการแก้ไขปัญหาภาคใต้ เช่น การศึกษาองค์ความรู้ประวัติศาสตร์ท้องถิ่นด้านชาติพันธุ์ ชุมชนมุสลิม ด้านศาสนาอิสลามที่ถูกต้อง ยอมรับความหลากหลายด้านวัฒนธรรม ภาษา ชาติพันธุ์ เพื่อการอยู่ร่วมกันอย่างสันติสุข โดยที่สถานศึกษามีบทบาทในการพัฒนาระบบการศึกษาตลอดจนการส่งเสริมให้คนท้องถิ่นมีความภาคภูมิใจและรักษาวัฒนธรรมดั้งเดิมของตนไว้ (3) ต้องมีการพัฒนาหลักสูตรของท้องถิ่น สนับสนุนการจัดการศึกษา และกิจกรรมทางสังคมที่ดำเนินการร่วมกันได้ในการแก้ไขปัญหา การศึกษาของเยาวชนท้องถิ่น เช่น การจัดโครงการศึกษาระหว่างเยาวชนต่างศาสนาโดยใช้กีฬาเป็นสื่อกลาง เช่น ฟุตบอล ตะกร้อ เป็นต้น จากการที่ผู้วิจัยได้เข้าไปจัดกิจกรรมที่โรงเรียนแห่งหนึ่งในตำบลนาเกตุ เห็นได้ชัดว่านักเรียนที่เข้าร่วมโครงการทั้งสองศาสนา สามารถร่วมกันทำกิจกรรมร่วมกันได้ อีกทั้งเป็นการฝึกและสะท้อนการแก้ไขปัญหาเฉพาะหน้ามีการร่วมมือกันและกิจกรรมที่จัดขึ้นนั้นยังสอดแทรกความรู้ทางด้านศาสนาทั้งสองศาสนาไว้อีกด้วย เช่น กิจกรรมภาพสองวิถีที่ใช้ภาพประเพณีต่างๆ ของศาสนาพุทธและศาสนาอิสลาม เพื่อให้นักเรียนที่เข้าร่วมกิจกรรมได้รับความรู้เรื่องศาสนาทั้งสองไปด้วย

1. ปัญหาด้านคุณภาพการศึกษา

จากการศึกษาสภาพและปัญหาการจัดการศึกษาในพื้นที่สามจังหวัดชายแดนภาคใต้ก่อนปี 2547 พบว่า มาตรฐานต่ำมากเมื่อเทียบกับภาคอื่นๆ คะแนนเฉลี่ยคุณภาพการศึกษาระดับมัธยมศึกษาอยู่ที่ 43.1% ประชากรจบการศึกษาต่ำกว่า ป. 6 มีถึง 44.85 % มีผู้จบปริญญาตรีขึ้นไปเพียง 3.5 % ทั้งนี้ อาจเกิดจากปัจจัยทางสังคมวัฒนธรรม และสภาพเศรษฐกิจของท้องถิ่นทำให้มีผลต่อคุณภาพการศึกษา นักเรียนที่เป็นคนท้องถิ่นยังขาดโอกาสที่ได้รับการเตรียมความพร้อมก่อนเข้าเรียนในระดับประถมศึกษา ทำให้เสียเปรียบ โดยเฉพาะปัญหาในด้านการใช้ภาษา ความยากจนอันเกิดจากปัญหาทางเศรษฐกิจ และความจำเป็นที่ต้องย้ายถิ่นเพื่อหางานทำกับครอบครัว ทำให้อัตราการขาดเรียนสูง โดยเฉพาะนักเรียนที่ต้องเรียนทั้งวิชาสามัญและเรียนทางศาสนา ต้องใช้เวลาเรียนมาก ปัญหาสถานการณ์ความไม่สงบ การปิดโรงเรียนเป็นระยะ ๆ เมื่อเกิดเหตุการณ์รุนแรงที่อาจส่งผลกระทบต่อโรงเรียนและบุคลากรการศึกษา นักเรียน การขาดแคลนครูที่มีความรู้ความสามารถในพื้นที่ ปัญหาเหล่านี้ล้วนมีผลต่อคุณภาพการศึกษาทั้งสิ้น ปัจจุบันนี้ ได้มีการพัฒนาคุณภาพการศึกษาในเขตพื้นที่สามจังหวัดชายแดนภาคใต้ ให้มีคุณภาพมากขึ้น โดยได้ดำเนินแก้ปัญหาที่สำคัญ เช่น (1) การสอนวิชาสายสามัญแก่เยาวชนท้องถิ่นให้มีการเรียนควบคู่กับวิชาด้านศาสนา การดำเนินการเน้นไปที่โรงเรียนเอกชนสอนศาสนาอิสลาม และมีนโยบายที่จะผลักดันให้โรงเรียนปอเนาะ แปรสภาพเป็นโรงเรียนเอกชนสอนศาสนาอิสลาม การพัฒนาหลักสูตรด้านอิสลามศึกษา ส่งเสริมการจัดตั้งหลักสูตรอิสลามศึกษาให้ขยายไปจนถึงระดับอุดมศึกษา (2) การขยายโอกาสทางการศึกษาให้ครอบคลุมพื้นที่การศึกษานอกโรงเรียน เพื่อต้องการให้เยาวชนผู้ด้อยโอกาสทางการศึกษา ได้รับการศึกษาอย่างทั่วถึง (3) มีการส่งเสริมการศึกษาด้านภาษาไทย ใช้ในการอ่าน-เขียน เพื่อการติดต่อสื่อสาร พบว่า ผลการดำเนินการอยู่ในระดับที่น่าพอใจ เนื่องจากคนในพื้นที่ สามารถมีความเข้าใจ และติดต่อสื่อสารด้วยภาษาไทยได้ระดับหนึ่ง เป็นต้น

1. ปัญหาด้านการใช้ภาษาในการเรียน

ปัญหาของการศึกษาในระบบโรงเรียนในพื้นที่สามจังหวัดชายแดนภาคใต้ ส่วนหนึ่งเกิดจากปัญหาด้านวัฒนธรรมที่เป็นภาษา การสอนภาษาไทยในสังคมท้องถิ่นที่อยู่ในกระแสการใช้ภาษาพูด ภาษาเขียนของคนเชื้อสายมลายู ซึ่งเป็นคนส่วนใหญ่ของท้องถิ่นย่อมเป็นสิ่งที่ขัดกับการดำรงเอกลักษณ์ทางด้านวัฒนธรรมภาษา นำมาซึ่งสำนึกของกลุ่มคนภายใต้วัฒนธรรมมลายูที่หวั่นเกรงการละทิ้งเอกลักษณ์ทางวัฒนธรรมภาษาและเชื้อชาติของตนเอง นอกจากนี้การใช้นโยบายส่งเสริมการเรียนระบบหลักสูตรที่เน้นวัฒนธรรมภาษาไทยต่อคนท้องถิ่นในวัฒนธรรมมลายูยังกลายเป็นนโยบายที่ปลุกเร้าให้คนท้องถิ่นต่อต้านระบบการศึกษาของรัฐ สิ่งเหล่านี้มีผลกระทบต่อผลการประเมินคุณภาพการศึกษาระดับชาติ (NT) ปี 2547 พบว่า มีคะแนนเฉลี่ยวิชาหลัก ป. 6 อยู่ที่ 33-38 % ชั้น ม.3 อยู่ที่ 34-36 % และชั้น ม.6 อยู่ที่ 35-44 % เท่านั้น ทั้งนี้สืบเนื่องจากนักเรียนส่วนใหญ่ที่นับถือศาสนาอิสลามนิยมใช้ภาษามลายูท้องถิ่น ซึ่งเป็นภาษาที่ใช้สืบทอดกันในครอบครัวและสังคมของนักเรียน เมื่อนักเรียนด้อยทักษะในการใช้ภาษาไทยทำให้เป็นอุปสรรคในการสอนของครู เพราะนักเรียนไม่เข้าใจภาษาไทย ด้อยทักษะด้านการฟัง พูด อ่าน เขียน ทำให้เด็กนักเรียนกลุ่มนี้สอบเรียนต่อในระดับสูงได้น้อย กล่าวได้ว่าภาษาไทยยังเป็นภาษาที่สองในชีวิตประจำวันของเด็ก แนวทางการแก้ไขปัญหาด้านการเรียนภาษาไทยจากเอกสารและความเห็นของบุคลากรในพื้นที่สรุปแนวทางสำคัญได้ดังนี้ คือ (1) การส่งเสริมสนับสนุนโครงการที่เป็นประโยชน์ต่อการศึกษาภาษา เช่น การเปิดสอนภาษาไทยชั้นเด็กเล็ก โครงการเยาวชนสัมพันธ์ การจัดการศึกษาภาคพิเศษในระดับชุมชนในการเรียนรู้ทั้งภาษาไทยและมลายูท้องถิ่น (2) การเพิ่มหลักสูตรการสอนภาษาไทยที่สอดคล้องกับการเรียนของนักเรียนในพื้นที่ เพราะตำราเรียนภาษาไทยที่ใช้ในหลักสูตรกลางซึ่งสอนในท้องถิ่นอื่น อาจนำมาใช้ไม่ได้ผลสำหรับการอ่าน-เขียนของนักเรียนในพื้นที่ เป็นต้น (3) การอบรมครูสอนภาษาไทยมีแนวทางการสอนที่เหมาะสมกับผู้เรียนทักษะอ่าน-เขียน (4) สถานศึกษาในท้องถิ่น ควรส่งเสริมโครงการที่สนับสนุนนโยบายเกี่ยวกับเรียนรู้และการใช้ภาษาไทยในจังหวัดชายแดนภาคใต้

1. ปัญหาด้านบุคลากรทางการศึกษา

จากสถานการณ์ความไม่สงบในพื้นที่ภาคใต้โดยมีการลอบยิงทำร้ายครูเผาโรงเรียน ดักสุ่มวางระเบิดระหว่างการเดินทาง ทำให้โรงเรียนต้องหยุดการเรียนเป็นระยะ ครูขาดขวัญกำลังใจในการปฏิบัติงาน ครูปฏิบัติงานได้ไม่เต็มศักยภาพ ครูขอย้ายออกนอกพื้นที่ บุคลากรที่มีคุณภาพในพื้นที่อื่นไม่กล้าเข้าไปทำงานในพื้นที่ ขาดแคลนครูกลุ่มสาระที่สำคัญ ครูและบุคลากรทางการศึกษาไม่ได้รับการพัฒนาอย่างเพียงพอและต่อเนื่อง ครูขาดความมั่นใจในการจัดการเรียนการสอนและขาดสื่อการเรียนการสอนที่ทันสมัย โดยมีแนวทางในการแก้ปัญหา เช่น (1) ให้มีมาตรการดูแลความปลอดภัยในชีวิตและทรัพย์สินของบุคลากรทางการศึกษา ประสานและวางแผนร่วมกับหน่วยงานความมั่นคงและประชาชนในพื้นที่จังหวัดชายแดนภาคใต้อย่างใกล้ชิดพร้อมทั้งปรับแผนให้สอดคล้องกับสถานการณ์ (2) ปรับปรุง ซ่อมแซม สถานศึกษา สร้างรั้ว ถนน และบ้านพักครู ที่ได้รับผลกระทบจากก่อความไม่สงบในจังหวัดชายแดนใต้ ทำให้ครูรู้สึกปลอดภัยขึ้น (3) การฟื้นฟูสภาพจิตใจผู้ได้รับผลกระทบจากเหตุการณ์ความไม่สงบในจังหวัดชายแดนใต้ อาจจัดกิจกรรมทัศนศึกษา ค่ายการเรียนรู้เพื่อสร้างความอบอุ่นและฟื้นฟูจิตใจและเพิ่มประสบการณ์เรียนรู้ นักเรียน นักศึกษา ครู เป็นต้น (4) แสวงหาความร่วมมือในการคุ้มครองความปลอดภัยระหว่างโรงเรียนกับชุมชน (5) จัดหาบุคลากรที่มีความเชี่ยวชาญเฉพาะด้านสาขาวิชา ดูแลกำกับการเรียนการสอนในสาระที่สำคัญเป็นพิเศษ สร้างขวัญกำลังใจ เพิ่มสวัสดิการ และพัฒนาบุคลากรอย่างต่อเนื่อง (6) พัฒนาบุคลากรในสถานศึกษา พัฒนาทักษะด้านการใช้เทคโนโลยีสารสนเทศ พัฒนาทักษะการจัดกิจกรรมการเรียนรู้ พัฒนาทักษะการวัดผลประเมินผล พัฒนาวินัย คุณธรรม จริยธรรม (7) พัฒนาแหล่งเรียนรู้ ปรับปรุงห้องปฏิบัติการต่างๆ ให้มีสื่อ ICT ศูนย์สื่อ/นวัตกรรมและเทคโนโลยี ติดตั้งอินเตอร์เน็ตความเร็วสูง ห้องสมุดอีเล็คทรอนิก

จากสภาพปัญหาและแนวทางการพัฒนาการจัดการศึกษาในสามจังหวัดชายแดนใต้ที่กล่าวมาข้างต้น จะเห็นได้ว่า การจัดการศึกษาให้คนในพื้นที่ได้มีโอกาสศึกษาเล่าเรียนในระดับที่สูงขึ้นถึงขั้นอุดมศึกษา จะช่วยเพิ่มคุณภาพชีวิตของคนในพื้นที่ให้ดีขึ้น

**ผลที่ได้รับจากการกิจกรรมการพัฒนาความสัมพันธ์**

ผู้วิจัยติดตามและประเมินผลเด็กนักเรียนที่เข้าร่วมกิจกรรม โดยใช้วิธีที่หลากหลาย ได้แก่ การสังเกตความสนใจ ท่าทีและการตอบสนองของเด็กในระหว่างจัดกิจกรรม การสัมภาษณ์เด็กภายหลังเสร็จสิ้นกิจกรรม การติดตามพฤติกรรมภายหลังกิจกรรม โดยการประเมินผลมุ่งสอบถามเกี่ยวกับการเปลี่ยนแปลงที่เกิดขึ้นกับเด็กนักเรียนที่เข้าร่วมกิจกรรม ทั้งด้านความรู้ ทัศนคติ และพฤติกรรมสรุปผลการเปลี่ยนแปลงที่เกิดขึ้นดังนี้

1. การเปลี่ยนแปลงด้านทัศนคติจากการสัมภาษณ์เด็กภายหลังเสร็จสิ้นกิจกรรม พบว่า กิจกรรมมีส่วนกระตุ้นให้เด็กพูด สื่อสาร เปิดใจ ทำให้เด็กเข้าใจความคิดของกันและกัน ช่วยลดช่องว่างในความสัมพันธ์ระหว่างเด็กที่มีความแตกต่างทางวัฒนธรรม และเด็กยินดีรับและมอบความเป็นเพื่อนให้แก่กันโดยปราศจากอคติ
2. การเปลี่ยนแปลงความรู้จากการสังเกตความสนใจ ท่าทีและการตอบสนองของเด็กในระหว่างจัดกิจกรรม พบว่า เด็กที่เข้าร่วมกิจกรรมมีความรู้เกี่ยวกับศาสนาและวัฒนธรรมที่สำคัญในพื้นที่จังหวัดชายแดนภาคใต้ สามารถตอบคำถามต่าง ๆ ได้อย่างถูกต้อง และเมื่อเด็กตอบคำถามในลักษณะที่แสดงถึงความเข้าใจผิดหรือคลาดเคลื่อนในเรื่องใด เด็กคนอื่น ๆ ที่รู้คำตอบก็จะช่วยแก้คำตอบให้ถูกต้อง
3. การเปลี่ยนแปลงพฤติกรรมในช่วงแรกของกิจกรรมสามารถสังเกตเห็นได้ว่าเด็กส่วนใหญ่จะเลือกนั่งหรือรวมกลุ่มกับเพื่อนที่มีลักษณะภูมิหลังบางประการที่คล้ายคลึงกันตน เช่น เพศเดียวกัน ศาสนาเดียวกัน มาจากชั้นเรียนหรือห้องเรียนเดียวกัน แต่กิจกรรมสุดท้ายกิจกรรมการถอดบทเรียน พบว่า แม้ผู้วิจัยจะให้เด็กจับกลุ่มใหม่กันเอง กลุ่มที่ได้มีลักษณะคละมากขึ้น กล่าวคือ คละเพศ คละชั้นเรียน และคละศาสนา

**เอกสารอ้างอิง**

[1] สุชาติ เศรษฐมาลินี. (2559). การสร้างสันติภาพในสังคมพหุลักษณ์ทางศาสนาชาติพันธุ์ กรณีศึกษาชุมชนมุสลิมในภาคเหนือของประเทศไทย.ใน ยศ สันติสมบัติ (บรรณาธิการ). **ชายแดนกับความหลากหลายของระบบความเชื่อ การช่วงชิงพื้นที่ศักดิ์สิทธิ์และการครอบงำเชิงสัญลักษณ์** (พิมพ์ครั้งที่ 1 หน้า 327-378). มหาวิทยาลัยเชียงใหม่ : ศูนย์ศึกษาความหลากหลายทางชีวภาพและภูมิปัญญาท้องถิ่นเพื่อการพัฒนาอย่างยั่งยืน.

[2] เกษม เพ็ญภินันท์. (2552). มนุษย์กับความหลากหลายทางสังคมวัฒนธรรมในมนุษยศาสตร์. ใน เกษม เพ็ญภินันท์ (บรรณาธิการ),**ความหลากหลายทางสังคมวัฒนธรรมในมนุษยศาสตร์**. (หน้า 12-22). กรุงเทพมหานคร : สำนักพิมพ์วิภาษา.

[3] สุไรยา วานิ. (2557). **การอยู่ร่วมกันของชุมชนในสังคมพหุวัฒนธรรม กรณีศึกษา ตำบลทรายขาว อำเภอโคกโพธิ์ จังหวัดปัตตานี**. วิทยานิพนธ์ศิลปศาสตรมหาบัณฑิต สาขาวิชาความขัดแย้งและสันติศึกษา มหาวิทยาลัยสงขลานครินทร์.

[4] ศรีสมภพ จิตร์ภิรมย์ศรี. (2560). **ความขัดแย้งชายแดนใต้ในรอบ 13 ปี ความซับซ้อนของสนามความรุนแรงและพลังของบทสนทนาสันติภาพปาตานี**. ศูนย์เฝ้าระวังสถานการณ์ภาคใต้สถานวิจัยความขัดแย้งและความหลากหลายทางวัฒนธรรมภาคใต้มหาวิทยาลับสงขลานครินทร์ วิทยาเขตปัตตานี.

เข้าถึงได้ใน https://www.deepsouthwatch.org/node/11651

[5] จงรัก พลาศัย. (2552). การพัฒนาคุณภาพการจัดการศึกษาระดับอุดมศึกษาเพื่อพัฒนาสามจังหวัดชายแดนภาคใต้ผ่านกลไกการพัฒนามหาวิทยาลัยนราธิวาสราชนครินทร์. **วารสารมหาวิทยาลัยนราธิวาสราชนครินทร์**. สืบค้นได้จาก file:///C:/Users/Sansanee/Downloads/53627-Article%20Text-124419-1-10-20160401.pdf

1. -6นักศึกษาระดับปริญญาตรี สาขาวิชาการพัฒนาชุมชน คณะมนุษยศาสตร์และสังคมศาสตร์ มหาวิทยาลัยทักษิณ จังหวัดสงขลา 90000

   1-6Undergraduate Student in B.A. (Community Development), the Faculty of Humanities and Social Sciences Thaksin University, Songkhla 90000

   \*Corresponding author: Sirapat1039@gmail.com Tel. 08 0534 2164

   บทความนี้เป็นส่วนหนึ่งของรายวิชาการสื่อสารเพื่อการพัฒนา โดยมี อาจารย์ ดร.ศันสนีย์ จันทร์อานุภาพ เป็นที่ปรึกษา [↑](#footnote-ref-1)